Korpilevonmäen tuulivoimapuisto

**Korpilevonmäen tuulivoimapuisto** on Satakunnassa Säkylän Köyliössä, Korpilevonmäellä, toimiva tuulivoimapuisto, jossa on 6&nbsp;tuulivoimalaitosta. Niiden kokonaiskapasiteetti on 38&nbsp;megawattia ja vuosituotannoksi arvioidaan noin 125&nbsp;gigawattituntia . Tuulivoimapuistoa rakensi Ilmatar Energy Oy, sen omistaa Ilmatar Köyliö Oy, joka on Ilmatar Energyn tytäryhtiö, ja sitä operoi Ilmatar Service Oy. Maaliskuussa 2025 ilmoitettiin, että suomalainen sijoitusrahasto United Bankers aikoo hankkia koko tuulivoimapuiston hallintaansa .

## Yleistä
Tuulipuiston kaava-alue rajautuu idässä Säkylässä Kokemäen ja Huittisten puoleiselle kuntarajalle ja pohjoisessa valtatiehen&nbsp;12. Matkaa Kokemäen keskustaajamaan on 12&nbsp;kilometriä, Huittisten keskustaajamaan 13&nbsp;kilometriä ja Säkylän kirkonkylään 14&nbsp;kilometriä. Alle kahden kilometrin etäisyydellä kaava-alueen rajasta sijaitsee kuusi vapaa-ajan asuntoa ja 15 vakituista asuntoa. Lähin asuinrakennus on voimalasta 1,4&nbsp;kilometrin päässä ja vapaa-ajan asunnosta 1,8&nbsp;kilometrin päässä. Voimala-alue mahtuu kokonaan yhdelle metsäkiinteistölle, jonka kulmauksessa sijaitsee Halkivahankivi. Viisi tuulivoimalaa sijaitsevat noin 2,6&nbsp;kilometriä pitkässä rivissä ja yksi voimaloista tästä rivistä noin 800&nbsp;metriä pohjoiseen. Tuulipuistoksi kaavoitetun alueen pinta-ala on 4,67&nbsp;neliökilometriä .

Tuulivoimalaitokset ovat tanskalaisen Vestaksen valmistamaa V162-mallia, jonka napakorkeus on noin 170&nbsp;metriä, tuuliturbiinin halkaisija 162&nbsp;metriä, ja jonka kapasiteetti on 6,4&nbsp;megawattia. Voimalat sijaitsevat 65–72&nbsp;metrin korkeudella mpy.

Tuulivoimapuiston sisäinen sähkönsiirtoverkko on totetutettu maakaapeleilla. Sähkönsiirrosta on ollut esillä kaksi vaihtoehtoa. Yhden mukaan sähkö siirrettäisiin maakaapelilinjalla aluksi valtatietä&nbsp;12 seuraten viiden kilometrin päähän Palokallion sähköasemalle, josta sähkö liitettäisiin kantaverkkoon Kolsin ja Forssan väliseen sähkölinjaan. Liittymistä varten rakennettaisiin oma sähköasema. Toisen vaihtoehdon mukaan voimala-alueella olisi oma sähköasema ja siirtolinja seuraisi maakaapelilla valtatien&nbsp;12 reunaa Kolsin ja Forssan väliseen sähkölinjalle. Siellä sähkö liitettäisiin suoraan linjaan.

## Historiaa
### Suunnittelu
Satakunnan vaihemaakuntakaavassa (nro&nbsp;1) esitettiin samainen alue tuulivoimalle sopivaksi alueeksi (merkinnällä tv-1, alue 17). Seudun tuulisuus oli 200&nbsp;metrin korkeudella keskimäärin 7,7&nbsp;metriä sekunnissa. Kaavan aluerajaukseen oli sijoitettu 11 tuulivoimalaa, mutta sitä ehdotettiin pienennettäväksi jo tuolloin. Marraskuulle 2014 on päivätty Varsinais-Suomen ELY-keskuksen päätös, jossa Korpilevo Windin Korpilevonmäen tuulivoimahankkeessa ei katsottu tarpeellisena soveltaa YVA-menettelyä. Silloin oli tuulivoimapuistoon tarkoitus pystyttää yhdeksän noin kolmen megawatin tuulivoimalaa, joiden kokonaiskorkeus olisi ollut enintään 210 metriä. Yhtiö oli seuraavana vuonna 2015 teettänyt Ahlman Groupilla erinäisiä luontoselvityksiä. Tuulivoimalaitosten kehittymisen seurauksena Korpilevo Wind lähestyi ELY-keskusta huhtikuussa 2020 muuttuneilla suunnitelmilla, jossa voimala-alueelle pystytettäisiin enää seitsemän mutta kuitenkin noin kuuden megawatin tuulivoimalaa. Lisäksi voimaloiden kokonaiskorkeudeksi tulisi nyt enintään 270 metriä, mutta hankealueen pinta-ala pienenisi 6,2&nbsp;neliökilometristä 4,6&nbsp;neliökilometriin. ELY-keskus ei vaatinut YVA-menettelyä tällekään tuulipuiston kokoonpanolle.

Toukokuussa 2021 uutisoitiin, että Ilmatar oli ostanut oikeudet rakentaa, lähteestä riippuen, 42 tai 45&nbsp;megawatin tuulivoimapuiston Korpilevonmäelle. Tuulivoimapuiston hankeoikeudet kuuluivat aluksi sen kehittäjälle Korpilevo Windille, joka on paikallisten maanomistajien muodostama tuulivoimaan tähtäävä yhtiö. Tuulivoimapuistoon kaavailtiin 7&nbsp;tuulivoimalaa. Uutisen aikana voimala-alueen osayleiskaava oli vasta laadintavaiheessa. Osayleiskaava, jossa oli seitsemälle voimalalle paikat, valmistui helmikuussa 2022, jolloin se tuli julkisesti nähtäville . Osayleiskaavan ensimmäinen luonnos oli nähtävillä helmi-maaliskuussa 2021, kaavaehdotus helmi-maaliskuussa 2022 ja osayleiskaava hyväksyttiin Säkylän kunnanvaltuustossa kesäkuussa 2022. Joulukuussa 2022 uutisoitiin, että tuulipuiston rakennusluvat oli hyväksytty kuudelle enintään 270&nbsp;metrin korkuisille ja seitsemän megawatin tuulivoimalaitoksille. Ilmatar Energy Oy oli perustanut tuulipuiston rakentamiseksi tytäryhtiön Ilmatar Köyliö Oy, joka vastaisi käytännön järjestelyistä.

### Rakentaminen
Ilmatar teki marraskuussa 2023 investointipäätöksen rakentaa Korpilevonmäen tuulipuisto. Se sai alankomaalaiselta Rabobankilta lainarahoituksen, jonka avulla hanketta voitiin aloittaa. Marraskuussa 2023 uutisoitiin myös, että tuulipuiston infrarakenteen, eli yleensä tiestön, nostokentät sekä tieto- ja sähköverkon, toimittaa porilainen Enersense. Työt käynnistyivät marraskuussa ja tavoitteena oli saada pohjatyöt valmiiksi syksyllä 2024. Samalla Ilmatar löi lukkoon voimalahankinnat Vestaksen kanssa sopimuksella, johon sisältyi asennus, käyttöönotto ja 30-vuotinen huolto. Voimaloiden pyyhkäisykorkeudeksi tuli lopulta 250&nbsp;metriä.

Tuulivoimalat lavattiin osayleiskaavan mukaan Porin satamaan, josta osat kuljetettiin erikoiskuljetuksin valtatietä&nbsp;2 pitkin Harjavaltaan, sitten kantatietä&nbsp;43 Euraan ja lopuksi valtatietä&nbsp;12 voimala-alueelle. Ilmatar uutisoi elokuussa 2024, että perustyöt valmistuivat elokuuhun mennessä ja että ensimmäiset tuulivoimalaitoksen osat kuljetettiin paikalle elokuun alussa. Uutisen mukaan sähköntuotanto alkaisi vuoden 2026 puolella , mutta se alkoikin maaliskuussa 2025.

### Uutiset
Marraskuussa 2023 uutisoitiin, että yhdysvaltalainen Mondelēz International ostaa seuraavien 10 vuoden ajan tuulivoimapuiston tuottaman energian kokonaan (niin sanottu PPA-sopimus ).

Maaliskuussa 2025 ilmoitettiin, että suomalainen Unitede Bankers (UB) hankkisi koko tuulivoimapuiston omistukseensa (Uusiutuva Energia -rahasto). Aluksi UB osaisi tuulivoimapuistoon 40&nbsp;% omistusosuuden ja myöhemmin se osaisi loput.

## Katso myös
* Luettelo Suomen tuulivoimaloista

## Lähteet